Vəsadət Əzizov

Vəsadət Əli oğlu Əzizov () — Azərbaycan Tibb Universiteti Tədris Terapevtik Klinikasının direktoru, Azərbaycan Respublikası Milli Məclisinin II çağırış deputatı, Azərbaycan Respublikanın əməkdar həkimi, tibb elmləri doktoru, professor-kardioloq.

 Həyatı 
Vəsadət Əzizov 1955-ci il dekabrın 22-də Masallı rayonunun Qızılavar kəndində anadan olmuşdur. O, 1972-ci ildə Qızılavar kənd orta məktəbini müvəffəqiyyətlə bitirmiş və həmin il Azərbaycan Tibb İnstitutunun müalicə-profilaktika fakültəsinə daxil olmuşdur. 1978-ci ildə Tibb İnstitutunu bitirdikdən sonra 1978–79-cu illərdə Bakı şəhər 1 saylı klinik xəstəxanasının bazasında 1 illik internatura kursunu bitirmiş və təyinatla Naxçıvan Muxtar Respublikası Səhiyyə Nazirliyinin sərəncamına göndərilmişdir.

 İş fəaliyyəti 
Vəsadət Əzizov Naxçıvan Respublika xəstəxanasında əvvəlcə qəbul şöbəsinin müdiri, sonralar terapiya və kardiologiya şöbələrində həkim-ordinator işləmişdir.

1983-cü ildə Vəsadət Əzizov Azərbaycan Azərbaycan Tibb Universitetinin "Daxili xəstəliklər" ixtisası üzrə aspiranturasına daxil olmuşdur. O, Moskva şəhərində Ümumittifaq Kardioloji Elmi Mərkəzdə 1985-ci ildə namizədlik və 1993-cü ildə doktorluq dissertasiyası müdafiə etmişdir.

1999-cu ildə ATU-nun II Daxili xəstəliklər kafedrasının müdiri vəzifəsinə seçilmiş və bu günə qədər həmin kafedraya (hazırda I Daxili xəstəliklər kafedrası adlanır) rəhbərlik edir.

О, uzun illər "Konsilium" (Bakı) jurnalının baş redaktor müavini olmuş, Türkiyədə çap olunan "Kardioloji" jurnalının redaksiya heyətində təmsil olunmuşdur. Hazırda Vəsadət Əzizov "Евразийский кардиологический журнал" (Moskva), "Центральный азиатский медицинский журнал"ın (Bişkək) redaksiya heyətinin, "Кардиология" (Moskva), "Кардиологический вестник" (Moskva), "Визуализация в клинике" (Moskva) jurnallarının redaksiya şurasının, "Azərbaycan kardiologiya jurnalı" (Bakı), "Azərbaycan ürək və damar cərrahiyyəsi jurnalı" (Bakı), "Sağlamlıq" (Bakı) jurnalının redaksiya heyətinin üzvüdür. Vəsadət Əzizov Azərbaycan Tibb Universitetinin və I müalicə-profilaktika fakültəsinin Elmi Şurasının və ATU-nun nəzdində Dissertasiya Şurasının üzvüdür. Universitetin terapiya ixtisası üzrə Problem Komissiyasının sədridir.

 Ailəsi 
Evlidir, 2 oğlu var

 Əsərləri 
V. Əzizov 650-ə yaxın çap olunmuş elmi işlərin, o cümlədən 36 dərslik, dərs vəsaiti, monoqrafiya, 5 metodik tövsiyə, 38 metodik işləmə, 3 müəlliflik səhadətnaməsi və 1 ixtiranın müəllifidir. Onun elmi işləri dünyanın bir çox ölkələrində yüksək impakt-faktorlu Beynəlxalq jurnallarda çap olunmuşdur.

 İctimai-siyasi fəaliyyəti 
Vəsadət Əzizov 1994–1998-ci illərdə akademik C. Abdullayev adına Elmi-Tədqiqat Kardiologiya İnstitutunun direktoru vəzifəsində çalışmışdır.

Vəsadət Əzizov Avropa Kardioloqlar Cəmiyyətinin, Avrasiya Kardioloqlar Cəmiyyətinin və Azərbaycan Kardioloqlar Cəmiyyətinin İdarə Heyətinin üzvüdür.

Vəsadət Əzizov 2000-ci il parlament seçkilərində partiyası tərəfindən namizəd göstərilmədiyi üçün özü tərəfindən partiya üzvlüyü qorunaraq 78 saylı Masallı-Lənkəran seçki dairəsi üzrə namizədliyi irəli sürülmüş və seçkilərdə iştirak etmişdir. O zaman Yeni Azərbaycan Partiyası belə halları qadağan etməmişdi. Seçki prosesində partiya Vəsadət Əzizovu dəstəkləmiş və Əzizov II çağırış Azərbaycan Respublikası Milli Məclisinin deputatı seçilmişdir. O, daha sonra 2005-ci il parlament seçkilərində Yeni Azərbaycan Partiyası tərəfindən 71 saylı Masallı kənd seçki dairəsi üzrə deputatlığa namizəd olaraq göstərilsə də, seçkilərdə Elmira Axundovaya məğlub olmuşdur.

O, 14 iyun 2024-cü ildə Azərbaycan Tibb Universiteti Tədris Terapevtik Klinikasının direktoru təyin olunmuşdur.

 Mükafatları 
Tibb sahəsində model qanunların hazırlanmasındakı xidmətlərinə görə o, MDB ölkələri Parlamentlərarası Assambleasının Fəxri fərmanına layiq görülmüşdür.

2010-cu ildə Azərbaycan Respublikası Prezidentinin sərəncamı ilə əməkdar həkim adına layiq görülmüşdür.

 İstinadlar 

Kateqoriya:Azərbaycanlı həkimlər
Kateqoriya:Azərbaycan Milli Məclisinin II çağırış deputatları
Kateqoriya:Azərbaycan kardioloqları
Kateqoriya:Azərbaycan Kardiologiya Cəmiyyətinin üzvləri
Kateqoriya:Avropa Kardiologiya Cəmiyyətinin üzvləri
Kateqoriya:Azərbaycan Elmi-Tədqiqat Kardiologiya İnstitutunun direktorları
Kateqoriya:Azərbaycan Tibb Universitetinin müəllimləri